دؤولت باشقانی رجب طیب اردوغان، روسیادان اس-۴۰۰ هاوا ساوونما سیستمی آلیمینین بو هفته آیدینلاشاجاغینی بیلدیردی.
اردوغان و روسیا پرزیدنتی ولادیمیر پوتین، ایلین ۸.جی ایکی‌لی گؤروشمه‌سی اوچون آنکارادا بیر آرایا گلدی.
ایکی لیدئر تخمیناً بیر ساعات داوام ائد‌ن باش باشا گؤروشمه‌لرینین آردین‌دان کامئرالارین قارشیسینا گئچدی.
بوتون دونیانین ماراقلا گؤزله‌دیگی گؤروشمه‌یه دایر ایلک آچیقلامانی وئر‌ن پرزیدنت اردوغان، سؤزلرینه، پوتینی تورکیه‌ده بیر داها قارشیلاماق‌دان دویدوغو سئوینجی دیله گتیره‌رک باشلادی.
تورکیه-روسیا ایلیشکیلرینین هر ساحه‌ده گلیشه‌رک داوام ائتدیگینه ایشاره ائد‌ن پرزیدنت، "سیاسی گئدیشین، بشری، تیجاری، توریستک و انرژی ایلیشکی‌لرینه ده یاتسیدیغینی وورغولادی.
روسیا ایله تیجارت حجمینین ایلین ایلک ۱۰ آیین‌دا یوزده ۳۰ آرتیش گؤستردیگینی قید ائد‌ن اردوغان، آک‌کویو نوکلئر مرکزی و باشقا اورتاق انرژی پروژه‌لرینین قیسا مدت‌ده حیاتا گئچیریلمه‌سینین اؤنمینه توخوندو.
پوتین ایله بؤلگه‌سل پروبلئملری ده مذاکیره ائتدیکلرینی ایفاده ائد‌ن اردوغان، آمریکا پرزیدنتی دونالد ترامپین قدسو ایسراییلین باشکندی اعلان ائتمه قرارینین بوتون دونیادا اؤفکه اویاندیردیغینی بیلدیره‌رک، مسلمان، خریستیان و ساغ‌دویو صاحبی یهودیلرین ده خیال قیریقلیقی ایچین‌ده اولدوغونو بیلدیردی.
قرارین آچیقلانماسین‌دان (۶ دسامبر) بو یانا، ایسراییل پلیسینین ۴ فلسطین‌لی‌نی شهید ائدیب ۲ مینه یاخینین دا یارالادیغینی خاطیرلادان اردوغان، قدس پروبلئمینه باخیش‌دا پوتین ایله عینی گؤروشده اولدوقلارینی آچیقلادی.
قوناق پرزیدنت ایله سوریه‌ده‌کی وضعیتی ده موذاکیره ائتدیکلرینی بیلدیره‌ن اردوغان، آستانا پروسه‌سی ضامنلری اولاراق، روسیانین سوچی شهرین‌ده گئچیره‌جکلری، ۲۲ نوامبرداکی بنزر یئنی بیر ذیروه‌نین ده اشاره‌سینی وئردی.
اردوغان، روسیادان اس-۴۰۰ موشک سیستمی آلیمی مسئله‌سین‌ده ایشلرین بو هفته عرضین‌ده آیدینلاشاجاغینی ده قید ائتدی.
قوناق پرزیدنتی ولادیمیر پوتین ایسه سوریه مسئله‌سین‌ده تورکیه ایله سیخ امکداشلیغینین داوام ائتدیینه ایشاره ائد‌رک، بو اؤلکه تورپاقلارینین بؤیوک قیسمینین تروریستلردن تمیزلندیگینی ایفاده ائتدی.
پوتین، تورکیه‌دن اول سفر ائتدیگی سوریه‌ده دؤولت باشقانی بشار اسد ایله سیاسی گئچیش پروسه‌سی اوچون، رژیم یئتکیلیلری ایله مخالیف کسیم‌لری بیر آرایا گتیرمه‌یی اؤن گؤرن سوریه میلی دیالوگ کنگره‌سی اله آلدیقلارینی بیلدیردی.
سوریه‌ده چؤزوم اوچون اردوغانین چابالارینی تقدیر ائتدیگینی بیلدیره‌ن پوتین، قدس مسئله‌سین‌ده ایسه آمریکا رهبرلیگینی "باریش پروسه‌سینی بالتالایان بیر قرار" وئرمکله تنقید ائتدی.
روس لیدئر، قدسون ایستاتوسو پروبلئمینین، آنجاق ایسراییل و فلسطین آراسین‌دا بیرباشا دانیشیقلار ایله حل ائدیله‌جیینی قید ائتدی.
پوتین، تورکیه‌دن اول سورپریز بیر شکیل‌ده گئتدیگی سوریه‌نین لازقیه شهرین‌ده، بو اؤلکه‌ده اولان روس بیرلیکلرینه قیسمی چکیلمه گؤستریشی وئرمیشدی.
روس بیرلیکلری سوریه‌یه ۲۰۱۵.جی ایلده گئتمیشدی.
ولادیمیر پوتین، سوریه‌دن سونرا مصره ده قیسا سفر ائتمیشدی.
